ACG บริษัทแม่ฮอนด้ามะลิวัลย์ ดีลเลอร์รถยนต์ฮอนด้ารายใหญ่ ปี 63 คาดรายได้โตเกิน 10 %
อานิสงส์สาขาเมืองกระบี่เปิดบริการเต็มรูปแบบ เล็งเปิดเพิ่มอีก 2 สาขา ในพื้นที่เกรด A
10 ม.ค. 2563

อานิสงส์สาขาเมืองกระบี่เปิดบริการเต็มรูปแบบ เล็งเปิดเพิ่มอีก 2 สาขา ในพื้นที่เกรด A
นายภานุมาศ รังคกูลนุวัฒน์ ประธานเจ้าหน้าที่บริหาร บริษัท ออโตคอร์ป โฮลดิ้ง (ACG) เปิดเผยว่า แผนการดำเนินงานงานในปี 2563 บริษัทฯตั้งเป้ารายได้ขยายตัวมากกว่า 10% จากปี 2562 โดยคาดว่ารายได้น่าจะใกล้เคียงเป้า 2,400 ล้านบาท ปัจจัยหนุนจากยอดขายรถยนต์ที่เพิ่มมากขึ้น จากการรับรู้รายได้สาขาใหม่ทั้งจากสาขาจังหวัดกระบี่ และสาขาจังหวัดภูเก็ตที่เปิดให้บริการในปี 2562
ในส่วนของสาขาเมืองกระบี่ที่ปิดให้บริการอย่างเต็มรูปแบบไปแล้วเมื่อวันที่ 4 มกราคม 2563 ที่ผ่านมา ส่งผลให้ในไตรมาส 1/63 จะสามารถรับรู้รายได้เข้ามาเต็มไตรมาส ซึ่งจะช่วยผลักดันรายได้และกำไรให้เติบโตอย่างมีนัยสำคัญ
สำหรับแผนการขยายสาขาใหม่เพิ่มเติมของ ACG ในปี 2563 เตรียมเปิดเพิ่ม 2 แห่ง ในพื้นที่เกรด A เพื่อขยายฐานลูกค้า ไปยังทั่วภูมิภาคของประเทศไทย ซึ่งถือเป็นยุทธศาสตร์ที่สำคัญของ ACG ที่จะช่วยผลักดันรายได้และกำไรของกลุ่มบริษัทฯ เติบโตอย่างแข็งแกร่ง โดยปัจจุบันฮอนด้ามะลิวัลย์มีสาขากระจายทั่วประเทศถึง 10 แห่ง ซึ่งตามแผนงานของบริษัทฯ ตั้งเป้าเปิดสาขาให้ครบ 15 แห่งทั่วประเทศ ภายในปี 2565 หลังจากได้เงินจากการระดมทุนผ่านการขายหุ้นไอพีโอ ประมาณ 200 ล้านบาท
นายภานุมาศ กล่าวว่า ภาพของการเติบโตในปี 2563 รายได้จะเพิ่มขึ้นอย่างมีนัยสำคัญทั้งจากสาขาจังหวัดกระบี่ และจังหวัดภูเก็ต ตามการรับรู้รายได้จากยอดขายและการให้บริการ และการเปิดสาขาใหม่เพิ่มอีก 2 แห่งในปี 2563 ก็จะเป็นการปูทางสำหรับการเพิ่มศักยภาพการเติบโตในอนาคต
แนวโน้มผลการดำเนินงานในช่วงไตรมาส 4/62 คาดว่าจะเติบโตอย่างแข็งแกร่งตามยอดขายรถยนต์ฮอนด้า ซึ่งในงานมอเตอร์ เอ็กซ์โป 2019 All New Honda City ได้รับกระแสตอบรับเป็นอย่างดี รวมถึงการเปิดตัว New Honda Civic Hatchback ทำให้มั่นใจว่าจะช่วยกระตุ้นยอดขายในช่วงปลายปีต่อเนื่องถึงปีหน้าได้อย่างแน่นอน